Klag ná belediging van baba met Down se sindroomArgieffoto bloot ter illustrasie. (Foto: Unsplash) Die ma van ’n agt maande oue babadogtertjie met Down se sindroom het ’n saak van crimen injuria teen ’n man van Pretoria aanhangig gemaak, nadat dié na bewering beledigende kommentaar oor haar en haar baba op sosiale media gelewer het. Ouers van ander kinders met Down se sindroom het intussen na vore gekom en gesê ook húlle het aanstoot geneem oor die beledigings wat geplaas is. Anthony Boucher, ’n private speurder, sê die babadogtertjie se ma het hom Maandag genader. Hy moes help om die man op te spoor wat haar profielfoto – waarin sy en haar kind verskyn – verlede Vrydag ná ’n woordewisseling in die kommentaarafdeling van ’n groep op Facebook geplaas het. Boucher sê ’n vriendin van die ma het aanvanklik vir raad op die betrokke groep op Facebook gevra. Die betrokke man het die vriendin in die kommentaar daarvan beskuldig dat sy ’n bedrieër is. Die ma het toe besluit om haar vriendin te verdedig en hom daaroor aangevat. Dit is tóé dat die man glo sy visier op die ma rig en haar profielfoto in die kommentaar met lag-emoji’s plaas. “Hy het waarskynlik gedink dit is die perfekte invalshoek om die ma seer te maak,” vertel Boucher aan Maroela Media. Die ma het die man gevra om die foto te verwyder en is toe daarvan beskuldig dat sy ’n bedrieër is en dat sy dwelms tydens haar swangerskap gebruik het en Down se sindroom by haar baba veroorsaak het. Albei partye het mekaar in ’n stadium beledigings toegesnou. Die pa van die kind het later ’n private boodskap oor Facebook aan die man gestuur en is toe ook beledig. “Dit was ’n baie lelike storie,” vertel Boucher aan Maroela Media. “Die ma het seergemaak gevoel. Sy het dit nie net as ’n aanval op haar nie maar ook op haar kind beskou.” Boucher het vandeesweek ondersoek ingestel en kon die man se besonderhede bekom, sodat die ma ’n saak teen hom by die polisie aanhangig kon maak. Die storie het sedertdien die plaaslike media gehaal en Boucher is vroeër vandeesweek deur ’n pa van Pretoria genader wat self ’n kind met Down se sindroom het en baie ontsteld was ná die petalje. “Selfs hulle is seergemaak oor wat hulle daar lees.” Boucher sê hy het besluit om die saak pro bono te laat ondersoek aangesien die stigma rakende Down se sindroom en boeliegedrag op sosiale media aangepak behoort te word. “Ek het gevoel dit is ’n beginselsaak. Jy sien soveel boeliery op Facebook – al kan ons net van hierdie man ’n voorbeeld maak en só ander in die toekoms help om te dink voordat hulle iets op sosiale media plaas. “So iets kan nie net daar gelaat word nie. Dit is absoluut onaanvaarbaar.” Maroela Media het Vrydagoggend ’n navraag aan die polisie gestuur rakende die klag wat ingedien is en wag op terugvoer.